2001R1515 — ET — 20.02.2014 — 001.001

Käesolev dokument on vaid dokumenteerimisvahend ja institutsioonid ei vastuta selle sisu eest

Muudetud:









▼B

NÕUKOGU MÄÄRUS (EÜ) nr 1515/2001,

23. juuli 2001,

meetmete kohta, mida ühendus võib võtta pärast WTO vaidluste lahendamise organi aruannet dumpingu- ja subsiidiumivastaste meetmete kohta







EUROOPA LIIDU NÕUKOGU, võttes arvesse Euroopa Ühenduse asutamislepingut, eriti selle artiklit 133, võttes arvesse komisjoni ettepanekut ning arvestades järgmist: (1) nõukogu võttis määrusega (EÜ) nr 384/96 ( 1 ) vastu ühised eeskirjad kaitse kohta dumpinguhinnaga impordi eest riikidest, mis ei ole Euroopa Ühenduse liikmed; (2) nõukogu võttis määrusega (EÜ) nr 2026/97 ( 2 ) vastu ühised eeskirjad kaitse kohta subsideeritud impordi eest riikidest, mis ei ole Euroopa Ühenduse liikmed; (3) Maailma Kaubandusorganisatsiooni (WTO) asutamislepingu (Marrakeši leping) alusel sõlmiti vaidluste lahendamist reguleerivate eeskirjade ja protseduuride käsituslepe (edaspidi “käsituslepe”). Vastavalt käsitusleppele loodi vaidluste lahendamise organ (edaspidi “VLO”); (4) selleks et ühendus saaks vajaduse korral viia määruse (EÜ) nr 384/96 või määruse (EÜ) nr 2026/97 kohaselt võetud meetmed vastavusse VLO ettekandes esitatud soovituste ja otsustega, tuleb ette näha erisätted; (5) ühenduse institutsioonid võivad pidada otstarbekaks määruse (EÜ) nr 384/96 või määruse (EÜ) nr 2026/97 kohaselt võetud meetmete, sealhulgas käsitusleppe kohase vaidluste lahendamise käigus käsitlemata meetmete tühistamist ja muutmist või muude erimeetmete kehtestamist, et võtta arvesse VLO ettekandes esitatud juriidilisi tõlgendusi. Lisaks sellele peaks ühenduse asutustel olema võimalik sellised meetmed vajaduse korral peatada või läbi vaadata; (6) käsitusleppe kohaldamiseks ei ole seatud tähtaegu. VLO ettekannetes sätestatud soovitustel ei ole tagasiulatuvat mõju. Seega on otstarbekas täpsustada, et kui ei ole sätestatud teisti, kohaldatakse kõik käesoleva määruse kohaselt võetud meetmed alates nende jõustumise kuupäevast ja seega ei saa nende põhjal hüvitada enne kõnealust kuupäeva sisse nõutud tollimakse, ning arvestades järgmist: ON VASTU VÕTNUD KÄESOLEVA MÄÄRUSE:







▼M1

Artikkel 1

1. Kui VLO võtab vastu ettekande, mis käsitleb nõukogu määruse (EÜ) nr 1225/2009 ( 3 ), nõukogu määruse (EÜ) nr 597/2009 ( 4 ) või käesoleva määruse kohast liidu meedet (edaspidi „vaidlustatud meede”), võib komisjon kooskõlas artikli 3a lõikes 3 osutatud kontrollimenetlusega võtta ühe või mitu järgmist meedet, mida ta peab asjakohaseks:

a) vaidlustatud meetme tühistamine või muutmine või

b) teatavas olukorras vajalikuks peetavate muude erimeetmete vastuvõtmine, et viia liidu meetmed vastavusse ettekandes esitatud soovituste ja otsustega.

2. Selleks et võtta lõike 1 alusel meetmeid, võib komisjon nõuda, et huvitatud isikud esitaksid kogu teabe, mis on vajalik vaidlustatud meetme võtmisele eelnenud uurimise käigus saadud teabe täiendamiseks.

3. Kui enne lõike 1 alusel meetmete võtmist või nende võtmise ajal on otstarbekas küsimus läbi vaadata, siis algatab selle läbivaatuse komisjon. Komisjon annab liikmesriikidele teavet, kui ta otsustab algatada läbivaatuse.

4. Kui vaidlustatud või muudetud meetme rakendamine on vaja peatada, peatab komisjon selle tähtajaliselt kooskõlas artikli 3a lõikes 2 osutatud nõuandemenetlusega.

Artikkel 2

1. Lisaks sellele võib komisjon võtta kõiki artikli 1 lõikes 1 nimetatud meetmeid, et vajaduse korral arvestada VLO ettekandes esitatud vaidlustamata meetmeid käsitlevate juriidiliste tõlgendustega.

2. Selleks et võtta lõike 1 alusel meetmeid, võib komisjon nõuda, et huvitatud isikud esitaksid kogu teabe, mis on vajalik mittevaidlustatud meetme võtmisele eelnenud uurimise käigus saadud teabe täiendamiseks.

3. Kui enne lõike 1 alusel meetmete võtmist või nende võtmise ajal on otstarbekas küsimus läbi vaadata, siis algatab selle läbivaatuse komisjon. Komisjon annab liikmesriikidele teavet, kui ta otsustab algatada läbivaatuse.

4. Kui vaidlustamata või muudetud meetme rakendamine on vaja peatada, peatab komisjon selle tähtajaliselt, toimides kooskõlas artikli 3a lõikes 2 osutatud nõuandemenetlusega.

▼B

Artikkel 3

Kõik käesoleva määruse kohaselt kehtestatud meetmeid kohaldatakse alates nende jõustumise kuupäevast ja nende põhjal ei saa hüvitada enne kõnealust kuupäeva sisse nõutud tollimakse, kui ei ole sätestatud teisiti.

▼M1

Artikkel 3a

1. Komisjoni abistab määruse (EÜ) nr 1225/2009 artikli 15 lõike 1 alusel loodud komitee. Nimetatud komitee on komitee Euroopa Parlamendi ja nõukogu määruse (EL) nr 182/2011 ( 5 ) tähenduses.

2. Käesolevale lõikele viitamisel kohaldatakse määruse (EL) nr 182/2011 artiklit 4.

3. Käesolevale lõikele viitamisel kohaldatakse määruse (EL) nr 182/2011 artiklit 5.

Artikkel 3b

Aruanne

Komisjon lisab määruse (EÜ) nr 1225/2009 artikli 22a kohasesse Euroopa Parlamendile ja nõukogule esitatavasse kaubanduse kaitsemeetmete kohaldamist ja rakendamist käsitlevasse iga-aastasesse aruandesse teabe käesoleva määruse rakendamise kohta.

▼B

Artikkel 4

Käesolev määrus jõustub Euroopa Ühenduste Teatajas avaldamise päeval.

Käesolevat määrust kohaldatakse VLO ettekannete suhtes, mis on vastu võetud pärast 1. jaanuari 2001.

Käesolev määrus on tervikuna siduv ja vahetult kohaldatav kõikides liikmesriikides.